Den danske svømmer Jeanette Ottesen melder fra DM i Svømning i juli, men håber fortsat at kunne stille op for Danmark ved VM i Kazan i begyndelsen af august.

Baggrunden er, at Ottesen sammen med sin kæreste i weekenden blev overfaldet i København, hvilket har resulteret i en brækket lillefinger og en stærkt forstuvet ringefinger. Det skriver TV2 Sport.

»Det betyder, at jeg ikke kommer til at svømme DM her i starten af juli, men jeg regner dog stadig med at tage med landsholdet på træningslejr til Kroatien senere som forberedelse til Kazan. Men det er helt klart ikke optimalt lige nu«, siger Jeanette Ottesen til TV2 Sport.

ritzau